URBROJ: 372-2/2025

Koprivnica, 19. 11. 2025.

**O B R A Z L O Ž E NJ E**

**Prijedloga III. Izmjena i dopuna Financijskog plana Muzeja za 2025. godinu**

### Sažetak i djelokrug rada proračunskog korisnika

Osnovni podaci o ustanovi:

* 1. Naziv obveznika: Muzej grada Koprivnice
  2. Poštanski broj i sjedište obveznika: 48000, Koprivnica
  3. Adresa sjedišta: Koprivnica, Trg dr. Leandera Brozovića 1
  4. Šifra Grada/Općine: 201, Koprivnica
  5. Broj RKP: 27958
  6. Matični broj 3009670
  7. OIB: 26066765805

1. Razina: 21
2. Razdjel: 000
3. Šifra djelatnosti prema NKD: 9102, djelatnosti muzeja
4. Odgovorna osoba: Ravnatelj Muzeja grada Koprivnice Ivan Valent

Muzej grada Koprivnice kulturno je, komunikacijsko i informacijsko središte Grada Koprivnice i Koprivničko- križevačke županije koje vodi sustavnu brigu o nepokretnoj, pokretnoj i nematerijalnoj baštini grada i regije. Zadaća ustanove je sustavno prikupljanje, čuvanje, stručno održavanje, sređivanje, restauriranje, konzerviranje i trajno zaštićivanje muzejske građe, stručna i znanstvena obrada nepokretnih i pokretnih spomenika kulture, održavanje stalnog postava muzeja i priprema povremenih pokretnih izložbi koje se odnose na prošlost i sadašnjost grada Koprivnice i koprivničke Podravine, izdavanje i objavljivanje vlastitih publikacija, pripremanje i organiziranje brojnih kulturno – umjetničkih manifestacija i projekata, predavanja, tečajeva, seminara, stručnih i znanstvenih skupova, muzejskih radionica i igraonica, promicanje muzejske struke u suradnji sa srodnim ustanovama u zemlji i inozemstvu, promicanje muzejske struke suradnjom sa školama i drugim pravnim osobama te zainteresiranim pojedincima u skladu s ''Kodeksom profesionalne etike'' muzejske struke.

Muzej obavlja muzejsku djelatnost iz članka 3. točke 1. Zakona o muzejima i djelatnosti koje služe obavljanju djelatnosti upisane u sudski registar, a obuhvaća poslove nabave muzejske građe, istraživanja, stručne i znanstvene obrade te njezine sistematizacije u zbirke, zatim trajne zaštite muzejske građe, muzejske dokumentacije i baštinskih lokaliteta i nalazišta u svrhu osiguranja dostupnosti, obrazovanja, tumačenja i predstavljanja javnosti muzejske građe kao kulturnoga materijalnog i nematerijalnog dobra te dijelova prirode.

Muzej sukladno Statutu obavlja svoju djelatnost kako slijedi:

1. prikuplja muzejsku građu i muzejsku dokumentaciju sukladno svojoj misiji i politici skupljanja s područja na kojem djeluje
2. čuva muzejske predmete u odgovarajućim uvjetima i štiti cjelokupnu muzejsku građu, muzejsku dokumentaciju, baštinske lokalitete i nalazišta u svrhu obrazovanja, proučavanja i uživanja u skladu s propisima o zaštiti i očuvanju kulturnih dobara
3. vodi propisanu muzejsku dokumentaciju o muzejskim predmetima, zbirkama i aktivnostima muzeja;
4. organizira stalne i povremene izložbe
5. organizira istraživanja, izdavačku djelatnost, predavanja, konferencije i stručne skupove te organizira edukativne aktivnosti i radionice
6. podržava i organizira umjetnička i kulturna događanja u okviru svoga djelokruga
7. osigurava da poslove upravljanja muzejskom zbirkom obavljaju stručni muzejski djelatnici sukladno standardima
8. osigurava dostupnost zbirki u obrazovne, stručne i znanstvene svrhe
9. osigurava prihvatljivo okruženje za javnost i dostupnost građe
10. provodi digitalizaciju muzejske građe
11. obavlja reviziju muzejske građe u muzeju i dostavlja o tome izvješće Ministarstvu kulture i Osnivaču
12. obavlja procjenu povijesne, znanstvene, umjetničke i tržišne vrijednosti muzejske građe za potrebe upravljanja imovinom, za osiguranje i otkup
13. izrađuje stručna mišljenja, vještačenja i elaborate o muzejskome predmetu, građi, zbirci o kojoj skrbi i drugim kulturnim dobrima te dijelovima prirode
14. može organizirati izradu i prodaju suvenira i predmeta te izdavanje i prodaju publikacija tematski vezanih uz fundus i program muzeja
15. obavlja i druge djelatnosti sukladno Zakonu i posebnim propisima.

Prilikom izrade Prijedloga III. izmjena i dopuna Financijskog plana za 2025. godinu uz navedenu zakonsku regulativu ustanova planira procjenu realno ostvarivih vlastitih prihoda od prodaje robe, pružanja usluga, ostalih prihoda po posebnim propisima te procjenu sredstava kapitalnih i tekućih donacija u skladu s gospodarskim kretanjima, procjenom realnih potreba i u skladu s planiranim aktivnostima. Ovim prijedlogom izmjena i dopuna Financijskog plana izvršena je korekcija odnosno smanjenje prihoda i stavki rashoda za 344.163,00 EUR ili za 12% u odnosu na prethodni plan. Do smanjenja dolazi najvećim djelom zbog prijenosa sredstava ulaganja u projektu energetske obnove zgrade Muzeja grada Koprivnice iz 2025. godine u 2026. godinu budući da je potpisan aneks ugovora sa izvođačem radova Veselčić d.o.o. o produljenju roka izvođenja radova do 8. 3. 2026.

### Obrazloženje programa i aktivnosti koji su predmet Prijedloga III. Izmjena i dopuna Financijskog plana Muzeja grada Koprivnice za 2025. godinu

***OPĆI DIO Financijskog plana***

### Planirani program Očuvanje kulturne baštine Muzeja grada Koprivnice za 2025. godinu čine redovna djelatnost ustanove, zaštita kulturne baštine, muzejsko-galerijska djelatnost, knjižnična djelatnost i nakladnička djelatnost, te aktivnost energetske obnove zgrade Muzeja. Prijedlog III. izmjena i dopuna Financijskog plana Muzeja grada Koprivnice planiraju se prihodi poslovanja u ukupnom iznosu od 2.780.584,00 EUR što je smanjenje u iznosu od 344.136,00 EUR u odnosu na prethodni financijski plan.

### Bilježi se i preneseni manjak u iznosu od 184.588,00 EUR te sa prenesenim manjkom ukupni prihodi iznose 2.595.996,00 EUR.

### Tabela A

### U tabeli A Općeg dijela Financijskog plana u Računu prihoda i rashoda, prihodi poslovanja planirani su u iz četiri izvora financiranja.

**Prihodi poslovanja (razred 6)**

Prihodi poslovanja prethodno su planirani u iznosu 3.124.720,00 EUR, a prijedlogom III. izmjena i dopuna za 2025. godinu predlaže se smanjenje za 344.136,00 EUR odnosno za 11% u skladu s ugovornim obvezama i očekivanim realno ostvarivim prihodom iz vlastitih izvora financiranja, te od planiranih pomoći od nenadležnog proračuna.

Slijedom navedenog, prijedlogom III. izmjena i dopuna financijskog plana planira se ostvarenje prihoda iz sljedećih izvora financiranja:

**Pomoći iz inozemstva i od subjekata unutar općeg proračuna (skupina 63)**

Prijedlogom III. izmjenama i dopunama Financijskog plana za 2025. godinu planira se prihod od pomoći iz inozemstva i od subjekata unutar općeg proračuna u ukupnom iznosu od 1.238.684,00 EUR što je za 31..150,00 EUR manje u odnosu na prethodni plan.

Prihod na podskupini 636 odnosi se na prihod od tekućih pomoći iz nenadležnog proračuna Ministarstva kulture i medija RH za muzejsko-galerijsku, pedagoško-edukativnu djelatnost i zaštitu kulturne baštine te iz Županijskog proračuna za financiranje prijavljenih programa koji je planiran u iznosu 49.300,00 EUR, a ovim je izmjenama i dopunama plana postojala potreba za korekcijom na niže za 1.280,00 EUR te iznosi 48.020,00 EUR. Smanjenje je rezultat usklađivanja planiranih i prijavljenih programa prema Ministarstvu kulture i medija RH i prema Koprivničko-križevačkoj županiji sa ugovorenim sredstvima.

U podskupini 638 prvotno su planirane tekuće i kapitalne pomoći za financiranje energetske obnove zgrade Muzeja grada Koprivnice u iznosu od 1.220.464,00 EUR, a ovim je izmjenama i dopunama postojala potreba za korekcijom stavke prihoda za 2%, odnosno smanjenja za 32.350,00 EUR te ovim planom su korigirane na 1.188.114,00 EUR. Smanjenje se odnosi na prijenos planiranih prihoda iz 2025. godine u 2026. godinu za program Energetske obnove zgrade muzeja zbog ugovorenog produljenja roka izvođenja radova.

U podskupini 634 planirani su prihodi od izvanproračunskog korisnika, odnosno HZZ-a zbog iniciranja javnih radova i zapošljavanja osoba u nepovoljnom položaju na tržištu rada. Sredstva u iznosu od 2.480,00 namijenjena su za troškove plaće, doprinosa za zdravstveno osiguranje i naknade za prijevoz za zaposlenje jedne osobe u okviru mjere zapošljavanja „Javni rad“ do kraja 2025. godine.

**Prihodi od imovine (skupina 64)**

Prihodi od imovine, odnosno prihodi od pozitivnih tečajnih razlika planiran je u iznosu 50,00 EUR koje se ostvaruju evidentiranjem i plaćanjem računa u drugoj valuti te se ne očekuju odstupanja od plana.

**Prihodi od prodaje proizvoda i robe te pruženih usluga, prihodi od donacija te povrati po protestiranim jamstvima (skupina 66**)

### U ovu skupinu prihoda ubrajaju se prihodi od donacija i prihodi ostvareni iz vlastitih izvora financiranja odnosno pružanja usluga i od prodaje robe te je za ovu skupinu prihoda postojala potreba za korekcijom. Ostvareni vlastiti prihodi od prodaje proizvoda i pružanja usluga odnosno podskupini 661 planirani su u iznosu 42.645,00 EUR, a ovim se prijedlogom izmjena i dopuna smanjuju za 4.480,00 EUR. Za tekuće i kapitalne donacije muzejske građe od pravnih i fizičkih osoba u podskupini 663 postojala je potreba za korekcijom kapitalnih donacija za 2.000,00 EUR na više zbog sklopljenih darovnih ugovora i procjenjenih vrijednosti darovanih predmeta, stoga skupina prihoda 66 sa iznosa 67.245,00 EUR je smanjena na iznos od 64.765,00 EUR.

**Prihodi iz nadležnog proračuna i od HZZO-a temeljem ugovornih obveza (skupina 67)**

### Prihodi iz nadležnog proračuna za financiranje rashoda poslovanja i kapitalnih rashoda planirani su u iznosu od 1.787.591 EUR te ovim prijedlogom izmjena i dopuna Financijskog plana predlaže se smanjenje od 310.506,00 EUR odnosno 17% te iznosi 1.477.085 EUR. Smanjenje od 300.000,00 EUR se odnosi na prijenos sredstava planiranih za ulaganje na energetskoj obnovi zgrade Muzeja grada Koprivnice u 2025. godini u 2026. godinu, zbog produljenje roka izvođenja radova projekta. Usklađivanjem stvarno realiziranih troškova izložbenih programa sa planiranim ustanovljeno je da je planirano više od realiziranog, stoga su aktivnosti vezane uz izložbeni program Muzeja grada Koprivnice smanjene za 10.506,00 EUR financirane iz izvora nadležnog proračuna.

### U Računu prihoda i rashoda rashodi poslovanja planirani u iznosu 873.563,00 EUR smanjuju se za 41.685,00 EUR ili 5 % i iznose 831.878,00 EUR.

### Rashodi za zaposlene (skupina 31)

### Rashodi za zaposlene su smanjeni za 32.550,00 EUR. Krajem 2024. godine došlo je do povećanja osnovice i korekcije koeficijenata za obračun plaće zaposlenika u ustanovama kulture Grada Koprivnice, također je početkom godine u Muzeju zaposleno dvoje pripravnika, jedan novi zaposlenik i jedna zamjena te je došlo do značajnih promjena u obračunu plaća, stoga je prvotnim planom pozicija rashoda za zaposlene značajno povećana, međutim krajem godine ustanovljeno je da u skupini 31 postoji više sredstava od stvarno potrebnih stoga se sredstva umanjuju.

### Materijalni rashodi (skupina 32)

### Materijalni rashodi u ukupnom su iznosu smanjeni za 9.197,00 EUR ili 3% i iznose 286.172,00 EUR. Smanjenje se najvećim dijelom odnosi na preraspodjelu sredstava i procjenu potrebnih troškova do kraja godine.

### Financijski rashodi (skupina 34)

### Financijski rashodi za uvećani za 62,00 EUR zbog zateznih kamata.

### Rashodi za nabavu nefinancijske imovine od plana koji iznosi 2.066.568 EUR su umanjeni za 302.450,00 EUR, odnosno 25% i ovim prijedlogom financijskog plana iznose 1.764.118,00 EUR.

### Rashodi za nabavu neproizvedene dugotrajne imovine (skupina 41)

### Rashodi na nabavu neproizvedene dugotrajne imovine sa prethodnim planom nisu bili planirani, a ovim izmjenama i dopunama financijskog plana se planiraju u iznosu od 7.100,00 EUR za nabavu novih licenci za Software Microsoft Windows i Microsoft Office programa.

### Rashodi za nabavu proizvedene dugotrajne imovine (skupina 42)

### Rashodi za nabavu proizvedene dugotrajne imovine su uvećani za 20.450,00 EUR te iznose 51.650,00 EUR. Povećanje se odnosi na nabavu novih računala i računalne opreme.

### Rashodi za nabavu plemenitih metala i ostalih pohranjenih vrijednosti (skupina 43)

### Rashodi za nabavu plemenitih metala i ostalih pohranjenih vrijednosti ostali su nepromijenjeni, te iznose 7.800,00 EUR.

### Rashodi za dodatna ulaganja na nefinancijskoj imovini (skupina 45)

### Rashodi za dodatna ulaganja na građevinskim objektima planirana su u iznosu od 2.027.568,00 EUR, a ovim se izmjenama i dopunama predlaže smanjenje istih za 330.000,00 EUR, odnosno za 16% te se planiraju realizirati u iznosu 1.697.568,00 EUR. Rashodi za dodatna ulaganja odnose se na već spomenuti projekt energetske obnove zgrade Muzeja grada Koprivnice, te ovim izmjenama se raspoređuju prema novim očekivanjima.

### Tabela C - Raspoloživa sredstva iz prethodnih godina

### Muzej grada Koprivnice iz prethodnih godina prenosi manjak u ukupnom iznosu od 184.588,00 EUR. Navedeni iznos raspoređen je Odlukom o preraspodjeli rezultata za 2024. godinu. Unosom prenesenih viškova i manjkova iz 2024. godine u program Riznica došlo je do razlike od 1,00 euro po izvorima zbog zaokruživanja decimala. Uskladbom sa Upravnim odjelom za financije, gospodarstvo i europske poslove Grada Koprivnice javila se razlika od 1,00 euro.

**POSEBNI DIO - Program 3006 OČUVANJE KULTURNE BAŠTINE**

**A300601 Redovna muzejska djelatnost**

Za financiranje redovne djelatnosti Muzeja iz nadležnog proračuna jedinice lokalne samouprave osigurani iznos od 648.000,00 EUR ovim izmjenama i dopunama plana ostaje nepromijenjen. U ovoj je aktivnosti izvršen interni rebalans stavki, sredstva su preraspodijeljena u skladu s realizacijom zbog čega dolazi do povećanja materijalnih rashoda u iznosu od 11.550,00 EUR što je rezultat najvećim dijelom povećanja usluga tekućeg i investicijskog održavanja, gdje se planira rušenje ogradnog zida malog dvorišta Muzeja, potom povećanja intelektualnih i osobnih usluga gdje se do kraja godine planira izrada projektne dokumentacije sanacije popratnih prostorija zgrade Muzeja, a koje nisu uključene u projektu energetske obnove, te izrade projektne dokumentacije za rušenje ogradnog zida velikog dvorišta Muzeja. U aktivnosti redovne muzejske djelatnosti povećavaju se i rashodi za nabavu nefinancijske imovine najvećim djelom se povećavaju rashodi za nabavu računala i računalne opreme, te za nabavu računalnih software-a. Iznos od 8.700,00 koji se prvotnim planom planirao iz izvora Prihoda od prodaje ili zamjene nefinancijske imovine i naknade s naslova osiguranja, ovim izmjenama i dopunama financijskog plana se prebacuje na izvor financiranja Općih prihoda i primitaka. Ujedno se smanjuju rashodi za zaposlene, te se ta sredstva raspoređuju po prethodno spomenutim pozicijama.

**A300602 Zaštita kulturne baštine**

U III. izmjenama i dopunama financijskog plana Muzeja grada Koprivnice, aktivnost zaštita kulturne baštine financira se dijelom iz proračuna Koprivničko-križevačke županije prema sklopljenom Ugovoru o korištenju sredstava Koprivničko-križevačke županije u iznosu 7.000,00 EUR. stoga je aktivnost na izvoru pomoći ostala nepromijenjena, dok je na izvoru općih prihoda i primitaka smanjena za 2.000,00 EUR.

Aktivnost se najvećim dijelom odnosi na konzervatorsko-restauratorske radove na tekstilu, papiru i polikromiranim predmetima. Aktivnost je usklađena prema troškovnicima provedene jednostavne nabave za konzervatorsko-restauratorske radove te prema III. izmjenama i dopunama financijskog plana Muzeja grada Koprivnice sada iznosi 20. 500,00 EUR.

**A300603 Muzejsko-galerijska djelatnost**

U Muzejsko-galerijskoj djelatnosti planirani su troškovi za izložbe DAB’25, Marijan Molnar, Bolto Ranilović, Crne pisanice. Prvotni plan u iznosu od 31.585,00 EUR umanjuje se na materijalnim rashodima za 4.505,00 EUR, te sada iznosi 23.600,00 EUR. Umanjenje se najvećim djelom odnosi na izvor općih prihoda i primitaka, dok iznos od 930,00 EUR se odnosi na umanjenje pomoći iz proračuna Koprivničko-križevačke županije.

**A300604 Knjižnična djelatnost**

Plan za financiranje knjižnične djelatnosti u 2025. godini je 21.100,00 EUR što se odnosi na digitalizaciju starih koprivničkih novina sa početka 20. st. kako bi se zaštitili izvornici te povećala dostupnost i vidljivost široj populaciji, te na restauraciju osam svezaka iz nakladničkog niza „Tako vam je nekoć bilo“ u izdanju Vinka Vošickog. 7.000,00 EUR planira se financirati iz Pomoći od nenadležnog proračuna odnosno iz Ministarstva kulture i medija, a ostatak od 13.100,00 EUR iz nadležnog proračuna. Ova aktivnost ostaje nepromijenjena.

**A300605 Nakladnička djelatnost**

Nakladnička djelatnost Muzeja također je II. izmjenama i dopunama financijskog plana usklađena sa Zaključkom o rasporedu sredstava Proračuna Koprivničko-križevačke županije za 2025. godinu kojim je dodijeljeno 1.000,00 EUR za sufinanciranje izdavanja knjige Podravski zbornik 51/2025, najznačajnije muzejske publikacije te je u ovoj aktivnosti planiran trošak grafičkih usluga, što je kontinuirani trošak svake godine. Uskladba se izvršila i sa sklopljenim Ugovorima sa Ministarstvom kulture i medija RH za financiranje publikacija u 2025. godini. Aktivnost je planirana u iznosu od 11.700,00 EUR, a ovim izmjenama i dopunama predlaže se smanjenje za 1.000,00 EUR na izvoru općih prihoda i primitaka koji su se odnosili na troškove autorskih ugovora za uredništvo i lekturu publikacije.

**A300607 Muzejska djelatnost – izvor vlastita i ostala sredstva**

Aktivnost je planirana u iznosu od 70.202,00 EUR, a ovim izmjenama i dopunama planirani rashodi ostaju nepromijenjeni, međutim dolazi do promjena u izvorima financiranja. Vlastiti prihodi se umanjuju za 4.480,00 EUR, dok se pomoći od izvanproračunskih korisnika planiraju u iznosu od 2.480,00 EUR što se odnosi na prihode od HZZ-a za iniciranje javnih radova i zapošljavanje jednog djelatnika u okviru mjere aktivne politike zapošljavanja „Javni rad“. Također se povećava i izvor od donacija u iznosu od 2.000,00 EUR zbog povećanog broja sklopljenih ugovora o doniranju i ukupne procijenjene vrijednosti doniranih predmeta.

**A300608 Zaštita kulturne baštine – izvor financiranja Ministarstvo kulture**

Za zaštitu kulturne baštine iz nenadležnog proračuna temeljem prijavljenih programa prema Ministarstvu kulture i medija planiran je iznos 18.000,00 EUR . Sukladno odobrenim programima i sklopljenim ugovorima prethodnim izmjenama i dopunama financijskog plana Muzeja grada Koprivnice aktivnost je usklađena i ostaje nepromijenjena. Planirani troškovi utrošiti će se sukladno ugovornim obvezama i planu provedbe Programa zaštite i očuvanja kopnene arheološke baštine: Draganovec – antička postaja Piretis za arheološka istraživanja u iznosu od 7.000,00 EUR, na Program zaštite i očuvanja nematerijalnih kulturnih dobara: Đelekovec, Umijeće izrade tjestenine za juhu „požiraki“ i alata za njihovu izradu za snimanje filma i vođenje radionica u iznosu od 3.000,00 EUR, te na Program Preventivne zaštite i konzervatorsko-restauratorskih radova na građi MGK u 2025. godini u iznosu od 8.000,00 EUR što se odnosi na restauriranje dvije polikromirane skulpture.

**A300609 Muzejsko galerijska djelatnost – izvor financiranja Ministarstvo kulture**

Temeljem odobrenih sredstava i sklopljenih ugovora o korištenju sredstava Ministarstva kulture i medija za programsku djelatnost 2025. godine aktivnost se korigira sa iznosa 9.600,00 EUR na iznos od 9.250,00 EUR, a sufinanciraju se: izložbeni program DAB’25 u iznosu od 3.500,00 EUR, zatim U potrazi za Bijelim jelenom // Fantastična bića u naivnoj umjetnosti u iznosu od 1.700,00 EUR, potom JAMA – podravska elegija u deset slika u iznosu od 1.500,00 EUR, te različiti izložbeni program Muzeja grada Koprivnice u iznosu od 2.500,00 EUR. Sufinancirana sredstva će se najvećim dijelom utrošiti na autorske ugovore i ostale usluge za potrebe grafičkog oblikovanja i tiska kataloga.

**A300611 Nakladnička djelatnost – izvor vlastita sredstva**

U ovoj aktivnosti planirano je financiranje za intelektualne usluge, odnosno za honorare autorskih ugovora koji se odnose na uredništvo muzejske publikacije Podravski zbornik 51/2025, te je ova aktivnost ostala nepromijenjena.

**A300612 Galerija Hlebine**

Za potrebe financiranja Galerije naivne umjetnosti u Hlebinama planiran je iznos od 73.265,00 EUR. III. izmjenama i dopunama financijskog plana Muzeja grada Koprivnice smanjuju se rashodi poslovanja za 3.000,00 EUR, a koji se većim djelom odnose na rashode za zaposlene dok se materijalni rashodi preraspoređuju po pozicijama.

**A300615 Energetska obnova zgrade Muzeja grada Koprivnice**

Ova je aktivnost planirana u sklopu programa Nacionalnog plana oporavka i otpornosti (NPOO.C6.1.R1-I3.01.0005) za program Energetske obnove zgrade muzeja temeljem Ugovora o dodjeli bespovratnih sredstava za projekte koji se financiraju iz nacionalnog plana oporavka i otpornosti 2021. - 2026. godine, a ugovorne strane projekta su Ministarstvo kulture i medija RH, Fond za zaštitu okoliša i energetsku učinkovitost te Muzej kao korisnik bespovratnih sredstava Mehanizma za oporavak i otpornost. Projektne aktivnosti započele su prijavom navedenog projekta od ožujka 2023. godine i traju do ožujka 2026. godine. Navedeni se projekt tijekom trogodišnjeg razdoblja planira financirati iz proračuna Grada Koprivnice kojim će se pokriti neprihvatljivi troškovi energetske obnove dok će većina tekućih i kapitalnih troškova biti pokrivena iz pomoći iz državnog proračuna temeljem prijenosa EU sredstava. U 2025. godini plan za energetsku obnovu zgrade Muzeja bio je 2.033.179,00 EUR, a ovim izmjenama i dopunama traži se smanjenje od 332.350,00 EUR. Smanjenje se odnosi na prijenos planiranih troškova iz 2025. godine u 2026. godinu za program Energetske obnove zgrade muzeja zbog ugovorenog produljenja roka izvođenja radova.

Financijski pokazatelji ustanove izrađeni su sukladno Zakonu o proračunu (NN 144/21), Pravilniku o proračunskom računovodstvu i računskom planu (NN 124/14, 115/15, 3/18, 126/19, 108/20), Pravilniku o financijskom izvještavanju u proračunskom računovodstvu (NN 3/15, 135/15, 2/17, 112/18, 126/19, 145/20, 32/21), Pravilniku o proračunskim klasifikacijama (NN 26/10, 120/13, 1/20) te sukladno uputama za izradu Prijedloga II. izmjena i dopuna Financijskog plana za razdoblje 2025. godinu Grada Koprivnice, Upravnog odjela za društvene djelatnosti.

**Izvještaj o postignutim ciljevima i rezultatima programa temeljenim na pokazateljima uspješnosti iz nadležnosti proračunskog korisnika za razdoblje 1. 1. 2025. -14. 11. 2025. godine**

Tijekom izvještajnog razdoblja provođeni su programi predviđeni Godišnjim planom rada i razvitka Muzeja grada Koprivnice za 2025. godinu te dodatni programi koje su djelatnici Muzeja proveli uz predviđeni Plan. Isti se odnose na provedba redovnog programa zaštite kulturne baštine, izložbene i nakladničke djelatnosti, pedagoško-edukativne aktivnosti, te redovnih djelatnosti koja se odnosi na stručni rad na obradi te zaštiti i očuvanju muzejske građe.

Početkom siječnja Muzej je na određeno vrijeme (godinu dana) zaposlio dva kustosa-pripravnika, a početkom ožujka i kustosa, arheološke struke, na neodređeno vrijeme u punom radnom vremenu. Sredinom ožujka, na Ugovor na određeno, kao zamjena za rodiljin dopust, zaposlena je osoba na radnom mjestu Stručnog suradnika za računovodstvene poslove u punom radnom vremenu. U postupku je odobravanje suglasnosti financiranja od središnjice Hrvatskog zavoda za zapošljavanje za zapošljavanje jedne osobe na određeno vrijeme (9 mjeseci) kroz mjeru Javni rad, program Posao +.

U vidu izložbene djelatnosti Muzej je u izvještajnom razdoblju u Galeriji Koprivnica realizirao izložbe *Zlatko Bourek & kazalište* (5.12.2024. – 4.1.2025), *Lupino za Latice* (10.1. – 8.2.2025) Iva Bolfek *Stay wild & live free* (14.2. – 6.4.2025), *Crne pisanice u Podravini i Međimurju* (16.4. – 24.5.2025.), Bolto Ranilović – *Fotografije iz obiteljske ostavštine* (28.5. – 12.7.2025.), Marijan Molnar – *Slike* (18.7. – 6.9.), *Fačuk – Behind the Scenes: od naive do animacije* (12.9. – 28.10.). Uz navedene izložbe, u razdoblju 14. – 19.7., u sklopu manifestacije 14. Festival Miroslav Krleža postavljen je i izložbe *Krlež / Dijalozi*. Uz nju, na dan otvorenja, u dvorištu Galerije Koprivnica, održana je predstava autora festivala, Gorana Matovića, naziva *Sjetite me se 2022*.. Do kraja godine u Galeriji Koprivnica u planu je realizacija izložbe *DAB´25* čije je otvorenje bilo 7.11.2025. U izvještajnom razdoblju Galeriju Koprivnica posjetilo je 3290 posjetitelja.

U Galeriji Mijo Kovačić uz stalni izložbeni postav, početkom godine prezentirani su radovi pristigli na Urbanističko – arhitektonski natječaja za izradu Idejnog rješenja tržnice i polivalentnog centara u Koprivnici, u okviru ITU mehanizma (24. i 25. 1. 2025.). Uz navedeno događanje tijekom godine u prostoru su održane brojne radionice vezane uz tekuće izložbe i prezentaciju nematerijalnih kulturnih dobara vezanih uz prostor Podravine te druga javna događanja (konferencije, radionice, predstavljanja knjiga i sl.). 5.11. u galeriji je otvorena petodnevna izložba vezana uz 70. obljetnicu RK Podravka. U izvještajnom je razdoblju galeriju posjetilo 1106 posjetitelja.

U Galeriji naivne umjetnosti u Hlebinama početkom godine završena je izložba *Ivan Generalić za (sto)deset! Iz Zbirke obitelji Čolak* (20.12.2024. – 15.2.2025.). Nakon nje, od strane jedne kustosice–pripravnice postavljena je izložba / postav radova pod nazivom *Naivna vizija svijeta. Teme i likovna poetika Hlebinske* škole (20.2. - 20.4.). Privremeni postav slijedila je izložba *Martin Mehkek. Lica i krajolici* (25.4. - 30. 6.), nakon koje je slijedio novi, ljetni postav / izložba druge kustosice – pripravnice pod nazivom *Bez dela nema jela* (1.7. – 7.9.). Tijekom rujna Galerija je ugostila godišnju izložbu Udruge hlebinski kipari i slikari naive (9.9. – 4.10.), nakon koje je postavljena *izložba U potrazi za bijelim jelenom // Fantastična bića u naivnoj umjetnosti* (10.10) koja ostaje otvorena do početka 2026. godien (11.1.2026.). U izvještajnom razdoblju Galeriji naivne umjetnosti u Hlebinama posjetilo je 1998 posjetitelja.

Na prostoru SP Danica 5.svibnja, uz obilježavanje 80. obljetnice oslobođenja Koprivnice 1945. godine, te 80. obljetnice oslobođenja Europe od fašizma otvorena je stalna izložba *DANICA PRVI KONCENTRACIJSKI LOGOR U NDH. 15. 4.1941. - 1. 9. 1942..* Prostor SP Danica u izvještajnom je razdoblju posjetilo 188 posjetitelja.

Muzejske izložbe u gostima u ovoj su godini realizirane u suradnji s Muzejom Croata insulanus Grada Preloga. Radi se o izložbama Ive Bolfek *Stay wild & live free* u (16.5. – 9.6. 2025.) te izložbi U potrazi za bijelim jelenom // Fantastična bića u naivnoj umjetnosti (10.9. – 7.10.2025.)

U Galeriji skulptura Ivan Sabolić u Peterancu, u sklopu manifestacije Galovićeva jesen, a u suradnji s Udrugom žena Peteranec postavljena je izložbe Društveni život u Peterancu tijekom 20. stoljeća (24.10. – 14.11. 2025.).

Osim navedenih izložbi Muzej je 31. siječnja sudjelovao u 20. Noći muzeja podnaslova *Muzeji - vidljivi i nevidljivi* u sklopu koje su, osim tekućih izložbi, održane edukativne radionice i predstavljena je muzejska akcija *U susret novom stalnom postavu: Osamdeset godina Muzeja grada Koprivnice 1945 – 2025.* kojom je simbolično obilježena 80. obljetnica osnutka Odbora za Muzej. Sredinom travnja Muzej je kroz dvodnevni program obilježio *Svjetski dan umjetnosti* (15. travnja) organizacijom niza radionica i akcija, a nedugo zatim i *Noć knjige 2025*. (23. travnja), koja se održava uz Svjetski dan knjige i autorskih prava i Dana hrvatske knjige. Tijekom travnja i svibnja muzejska je knjižničarka kroz nekoliko radionica sudjelovala u provedbi ovogodišnje Edukativne muzejske akcije (EMA-e) koja se održavala u razdoblju 18.travnja – 18. svibnja, a njen je završetak bio povezan s obilježavanjem *Međunarodnog dana muzeja* (18. svibnja) koji je u Muzeju obilježen kroz iznimno raznolik i bogat program koji se protegnuo na tjedan dana (13. 5. – 20.5.). Tijekom održavanja 18. Međunarodnog festivala folklora „Iz bakine škrinje“ (Koprivnica, Kalinovac; 9. – 13. 7. 2025.) članice Udruge žena Koprivničke Bregi te Udruge žena „Gorično srce“ Kunovec Breg posjetitelje Galerije Koprivnica kroz radionice su upoznale s pripremom tradicionalnih pekarskih proizvoda poput pogača i pereca. Radionice su se nadovezivale na izložbu „Kruh u vjerovanjima, običajima i svakodnevnom životu“ koja je bila postavljena u izlozima Knjižnice i čitaonice „Fran Galović“ Koprivnica, a koja je realizirana suradnjom Folklornog ansambla Koprivnica s Muzejom grada Koprivnice u sklopu Dana kulturne baštine, koji su se ove godine održavali u razdoblju od 1. do 15. srpnja. Početkom listopada, u sklopu manifestacije Podravski motivi (3. – 5.10) održan je program u čast 90. rođendana Mije Kovačića.

Osim brojnih radionica održanih u sklopu navedenih manifestacija, provedene su i brojene radionice u suradnji s Društvom žena Đelekovec vezane uz prezentaciju ovogodišnjeg muzejskog programa nematerijalne kulturne baštine posvećenog umijeću izrade tjestenine za juhu *požiraki* koje su se održavale u Galeriji Mijo Kovačić i Đelekovcu. Uz provedbu radionica tijekom projekta sniman je i dokumentarni film čija se promocija očekuje sredinom studenog.

Tijekom godine Muzej je provodio sustavna i zaštitna arheološka istraživanja i arheološke nadzore. U ožujku i travnju provedena je peta sezona sustavnih arheoloških istraživanja lokaliteta Draganovec tijekom koje su istraženi dijelovi arhitektonskog kompleksa iz razdoblja kasne antike (4./5. st) te stambeni objekti koji su funkcionirali prije, tijekom i nakon prestanka funkcioniranja sklopa (4. – 6. st). Tijekom prve polovine kolovoza provedena je treća sezona sustavnih arheoloških istraživanja lokaliteta Trafostanica u Starigradu tijekom koje su definirani ostaci temelja kasnoantičke građevine čija se izgradnja i funkcioniranja smješta tijekom razdoblja kasne antike, vjerojatno 4. stoljeća. Uz navedena sustavna istraživanja, Muzej je u dva navrata, tijekom lipnja i rujna, provodio zaštitno arheološko istraživanje (na oko 2000 m²) na prostoru RCGO Piškornica tijekom kojeg su istraženi dijelovi naselja iz eneolitika, starijeg mlađeg željeznog doba, antike i ranog srednjeg vijeka.

Arheološki su nadzori provođeni sustavni tijekom cijele godine. Početkom godine proveden je arheološki nadzor nad rekonstrukcijom dvorca Inkey u Rasinji. U Čakovcu je proveden manji nadzor radova na izgradnji obiteljske kuće, dok je u Štrigovi proveden četverodnevni nadzor radova na rekonstrukciji vodovoda za naručitelja Međimurske vode. Tijekom godine sustavno je provođen (i dalje je u tijeku) arheološki nadzor radova nad rekonstrukcijom objekata Opće bolnice Varažin u Novom Marofu i Klenovniku. Uz navedeno, na prostoru objekta u Novom Marofu provedeni su i zasebni radovi nadzora nad izgradnjom pristupne ceste za potrebe spremišta za skladištenje opasnih materijala. Trenutno se očekuju i rezultati poziva za dostavu ponuda za radove arheološkog nadzora nad izgradnjom stanice za kisik u objektu Opće bolnice Varaždin u Novom Marofu. Uz navedeno, Muzej je kao pod izvoditelj dostavio ponude za provedbu zaštitnih arheoloških istraživanja na prostoru pristupne ceste prema RCGO Piškornica. Rezultati poziva za dostavu ponuda očekuju se krajem studenog.

Što se tiče rada na muzejskim zbirkama u postupku je i dalje sustavna obrada, provjera i inventarizacija *Zbirke Fedora Malančeca* te sustavna obrada građe iz *Zbirke fotografije i foto albuma,* dok se u sklopu etnografskih zbirki provodi invetarizacija novo pridošlih predmeta.

Vezano uz cjelogodišnji program i provedbe nabava, pripremljene su i realizirane jednostavne nabava za provedbu konzervatorsko-restauratorskih radova na muzejskoj građi, digitalizaciju muzejske građe, grafičkog oblikovanja i tiska materijala za redovnu i programsku djelatnost ustanove, te Korištenje i održavanje sustava Indigo u 2025. godini sukladno Planu nabave.

Tijekom godine Muzej je imao 6 Zahtjeva za uvid u muzejsku građu i dokumentaciju temeljem kojih su korisnicima dostavljeni traženi podaci. U segmentu donacija, Muzej je sklopio 6 Ugovora o donaciji, u sklopu kojih je u fundus ušlo 2059 predmeta u arheološke, etnografske i umjetničke zbirke ukupne vrijednosti 16.454,00 EUR. Uz navedeno, Muzej je vlastitim sredstvima kupio jednu sliku, djelo „Za kavanskim stolom“, koprivničkog ekspresionističkog autora Tomislava Kolombara s početka 20. stoljeća. Muzej u fundusu ima Zbirku Tomislava Kolombara koja broji 137 radova. Kupljena slika je zasad jedina uljana slika autora koja se nalazi u muzejskim zbirkama u Hrvatskoj.

U sklopu pripreme programa za 2026. godinu bitno je za spomenuti kako je Muzej prema Ministarstva Kulture i Medija prijavio 10 programa za sufinanciranje koji su vezani uz cjelogodišnji izložbeni program, digitalizaciju građe, konzervatorsko-restauratorske radove, arheološka istraživanja, istraživanje nematerijalne baštine, edukativnu i nakladničku djelatnost, građevinske radove (rekonstrukcija ogradnog zida malog dvorišta) i opremanje (nabava i ugradnja platformi za osobe s invaliditetom i smanjenom pokretljivošču u zgradi Muzeja grada Koprivnice). Uz navedeno, u pripremi su i 3 prijavnice za sufinanciranje programa (izložbena djelatnost, nakladništvo, konzervatorsko-restauratorski radovi) prema Koprivničko-križevačkoj županiji. Kada se spominje Koprivničko-križevačka županija bitno je navesti kako je postignut dogovor oko ponovnog sufinanciranja rada Galerije naivne umjetnosti od strane županije. Ugovor o sufinanciranju će biti potpisan do kraja godine.

Muzej je i u novoj godini nastavio informirati javnost o svojim aktivnostima u tiskanom izdanju Glasa Podravine i prigorja, na portalima glaspodravine.hr, dravainfo.hr i epodravina.hr objavom priloga o muzejskim aktivnostima, izložbama i edukativnim djelatnostima. Osim navedenih, program Muzeja bio je vidljiv i na portali Explore Central Croatia, web i mrežnim stranica Muzeja te web stranici Grada Koprivnice.

U vidu investicija Muzeja tijekom cijele godine provođeni su radovi na energetskoj obnovi zgrade muzeja. Tijekom dosadašnjih radova provedeni su svi tzv. „grubi radovi“: uklonjena je sva žbuka na unutrašnjoj i vanjskoj oplati zidova, uklonjeni su i izrađeni novi podovi na prostoru prizemlja (uz koje je bilo vezano podupiranje svodova podruma kako bi se osigurali za potrebe izrade hodnih površina prizemlja), učvršćen je dio nestabilne međukatne konstrukcije između prizemlja i prvog kata u jednoj prostoriji prizemlja te dio međukatne konstrukcije između kata i potkrovlja, uklonjeni su svi stari prozori i postavljeni novi, provedeni su predviđeni prezidi, učvršćena su zazidavanja otvora, provedena su predviđena probijanja i uklanjanja zidova, završeni su građevinski radovi na sanitarnim čvorovima, provedeno je ubrizgavanje mase za isušivanje vlaga te ubrizgivanje mase za učvršćivanja zidova, postavljene su sve elektroinstalacije, provedena su dodatna ojačanja pojedinih zidova, te zidanja pojedinih dijelova zidova iz nova, postavljeno je 40 novih nadvoja i provedeno je žbukanje unutrašnjih zidova, zamijenjena su trula i dotrajala gazišta drvenih stepenica i pripremljene podloge za postav novih.

Potrebe provedbe dijela provedenih radova otkrivene su tijekom provedbe energetske obnove te su iste ugovorene u sklopu II, III, IV i V Dodatka osnovnog Ugovora. Većina ugovorenih dodatnih radova je dosad i realizirana, a dio će biti realiziran u narednom razdoblju. Opseg i kompleksnost dodatnih radova tražio je dužu analizu i planiranje provedbe. Isto je pratilo i osiguranje dodatnih financijskih sredstava od strane osnivača. Shodno tome Dodatkom V Ugovora odobreno je produljenje vremenskog roka izvršenja radova na 8. ožujak 2026. godine.

Tijekom rujna započet je rad na izradi dodatne projektne dokumentacije budućih radova na prostoru okoliša zgrade Muzeja, ali i drugim objektima. Tijekom listopada izrađen je projekt rušenja ogradnog zida malog dvorišta koji je statički nestabilan i opasan za buduće posjetitelje. U tijeku je završetak projekta izgradnje novog zida, a tijekom studenog će se naručiti još dva projekta vezana uz prostor zgrade Muzeja, a to je projekt unutrašnjeg uređenja ćelija i projekt rušenja ogradnog zida velikog dvorišta. Planirano je da svi budu gotovi do kraja 2025. godine. Osim navedenih, tijekom studenog planirana je objava poziva za dostavu ponuda i početak radova za izradu idejnog plana obnove i nove namjene / rekonstrukcije zgrade Galerije Koprivnica.

Prijedlog III. Izmjena i dopuna Financijskog plana Muzeja grada Koprivnice za 2025. godinu uz obrazloženje usvojen je na 30. sjednici Upravnoga vijeća Muzeja grada Koprivnice te se dostavlja Gradu Koprivnici na odobrenje i usvajanje. Nakon usvajanja istog od strane Gradskog vijeća ovaj dokument postaje III. izmjene i dopune Financijskog plana Muzeja grada Koprivnice za 2025. godinu.

Predsjednik Upravnog vijeća

Muzeja grada Koprivnice

Prof. dr.sc. Mario Tomiša